ORDE do 25 de xaneiro de 1995 pola que se establecen as condicións da emisión de obrigacións da Comunidade Autónoma de Galicia polo importe de 21.000 millóns de pesetas.
CONSELLERÍA DE ECONOMÍA E FACENDA — III. OUTRAS DISPOSICIÓNS — 27/01/1995

O Consello da Xunta, polo Decreto 152/1994, do 2 de xuño, autorízalle ó conselleiro de Economía e Facenda a formalización durante 1994 de operacións de endebedamento ata un importe que non supere o límite máximo do artigo 24.1 da Lei de
orzamentos para ese ano. Estas operacións poderanse formalizar de maneira fraccionada en función das necesidades de financiamento da Comunidade Autónoma e poderán levarse a cabo mediante a emisión de débeda pública, a concertación de créditos ou calquera outro instrumento financeiro dispoñible no mercado, de natureza semellante. O Consello así mesmo, dispón que o conselleiro de Economía e Facenda fixará o tipo de xuros e as demais características ás que terán que axustarse as citadas operacións de endebedamento e facúltano para que dicte as disposicións necesarias para tal efecto.
De acordo coa habilitación legal anteriormente mencionada e unha vez obtida a autorización establecida no artigo 14 apartado 3 da Lei, orgánica 8/1980, do 22 de setembro, de financiamento das comunidades autónomas, mediante acordo do Consello de Ministros do 16 de setembro de 1994 formalizouse o 21 de decembro de 1994 unha operación de préstamo sindicado con opcións de mobilización en obrigacións por importe máximo de 21.000 millóns de pesetas.
Por todo isto,
DISPOÑO:
Artigo un:
Dar publicidade ás condicións das obrigacións que se poñen en circulación como consecuencia da primeira mobilización do préstamo convertible do 21 de decembro de 1994.
Artigo dous:
Esta emisión realízase baixo a forma de obrigacións da Xunta de Galicia representada mediante anotacións en conta, ó amparo do artigo 55 da Lei 24/1988, de xullo, do mercado de valores e terá as seguintes características:
-Importe nominal das obrigacións emitidas: 10.000 millóns de pesetas.
-Nominal dos títulos: 100.000 pesetas.
-Tipo de emisión: á par, libre de gastos para o subscritor.
-Data da emisión: 2 de febreiro de 1995.
-Prezo de emisión: 100% do valor nominal para as obrigacións emitidas nesta primeira opción de mobilización.
-Data de desembolso da primeira mobilización: 2 de febreiro de 1995. As obrigacións que se emitan nas subseguintes mobilizacións engadiranse ás emitidas nesta primeira mobilización para formar unha única emisión.
-O tipo de xuro nominal anual, pagadoiro por anualidades vencidas, será o 12,20% e será o mesmo para tódalas restantes opcións de mobilización. Os cupóns anuais vencerán o 2 de febreiro de cada ano, baseándose nun ano de 365 días. O primeiro
cupón liquidarase o 2 de febreiro de 1996 polo número de días naturais realmente transcorridos desde a data de desembolso das diferentes mobilizacións e sobre os seus importes correspondentes.
-Data da amortización, á par coincidindo co quinto aniversario da data da emisión, con posibilidade para os posuidores de optar pola renovación da subscrición por outros cinco anos, e nas condicións que se determinarán nese momento por orde desta consellería, tomando como referencia a TIR da débeda pública do Estado máis próxima ó prazo de 5 anos.
-Subscrición: directamente polas entidades aseguradoras, actuando no nome propio ou por conta de terceiras persoas.
-Fiscalidade: de conformidade co previsto no artigo 14.5 da Lei orgánica 8/1980, do 22 de setembro, de financiamento das comunidades autónomas, esta emisión goza dos mesmos beneficios e condicións cá débeda pública do Estado.
-Pago de xuros: a Xunta de Galicia pagará ó seu vencemento os xuros polo seu importe líquido. Se o posuidor é un investidor non residente que non opere en España mediante establecemento permanente, procederase á devolución de oficio das retencións practicadas, segundo procedemento establecido na resolución da Dirección Xeral de Política Financeira e Tesouro desta consellería, do 22-10-1993 (DOG 8-11-1993).
-Cotizacións: solicitarase a inscrición desta débeda pública á Central de Anotacións de Débeda Pública do Banco de España na forma prevista nos artigos 55 e seguintes da Lei 24/1988, do 28 de xullo, Lei do mercado de valores, Reais decretos 505/1987, do 3 de abril e 1009/1991, do 21 de xuño, O.O.M.M. do 19 de maio de 1987 e 31 de decembro de 1991 e os demais preceptos legais que as desenvolven.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 25 de xaneiro de 1995.
José Antonio Orza Fernández
Conselleiro de Economía e Facenda